CURRICULUM VITAE

Ventis Zilberts, pianists, koncertmeistars, pedagogs dzimis 1947. gadā Rīgā. Mācījies Pāvula Jurjāna mūzikas skolā (skolotāji Valda Kalniņa, Šmarions Valdšteins, Zigrīda Āboliņa) un Emīla Dārziņa speciālajā mūzikas vidusskolā, to beidzis 1966. gadā (Igora Kalniņa klase). Jāzepa Vītola Latvijas Valsts konservatorijas klavieru klasi absolvējis prof. Igora Kalniņa vadībā 1971. gadā. Absolvējis arī Nikolaja Rimska-Korsakova Ļeņingradas Valsts konservatorijas asistentūru (prof. Natana Perelmana klase) 1973.gadā.

1974. gadā sācis strādāt Jāzepa Vītola Latvijas Valsts konservatorijas (tagad Jāzepa Vītola Latvijas Mūzikas akadēmija) klavieru nodaļā, kopš 1998. gada ir Klavieru, kā arī Kameransambļa un klavierpavadījuma katedras profesors. Viņa klavieru klasi un klavierpavadījuma klasi absolvējuši vairāk nekā 90 pianistu, to vidū Jāzepa Vītola Latvijas Mūzikas akadēmijas docētāji: profesors Normunds Vīksne, docenti Vita Vēriņa un Mārtiņš Zilberts, lektori Inguna Puriņa un Edgars Tomševics. Ar šī gada septembri ir JVLMA Ētikas komisijas loceklis.

Bijis Latvijas radio pianists-koncertmeistars no 1976 līdz 2003. gadam,- gan solo priekšnesumos, gan sadarbojoties ar apmēram 200 vokālistiem un instrumentālistiem, radio studijā ieskaņots vairāk nekā 1000 kompozīciju. Ar flautistēm Ditu Krenbergu un Ilonu Kudiņu (ASV), trombonistu Boļeslavu Voļaku, dziedātājiem Antru Bigaču, Guntu Cēsi, Ievu Paršu, Jāni Sproģi, Sergeju Martinovu, Ingu Pētersonu, vijolnieku Andri Baumani, altisti Andru Dārziņu (Vācija) ir tapuši ieskaņojumi apmēram 12 kompaktdiskos.

Koncertu maršruti veduši uz daudzām pasaules valstīm – Poliju, Bulgāriju, Zviedriju, Vāciju, Franciju, Portugāli, Dāniju, Somiju, Slovākiju, Norvēģiju, Igauniju, Lietuvu, Gruziju, Uzbekistānu, ASV, Kanādu.

1995. gadā saņēmis Pasaules brīvo latviešu apvienības (PBLA) Mūzikas nodaļas balvu par trimdas latviešu mūzikas popularizēšanu Latvijā. Par nopelniem Latvijas labā 1998. gadā apbalvots ar Triju Zvaigžņu ordeni, 2007. gadā saņēmis Latviešu mūzikas balvu (par latviešu mūzikas popularizēšanu koncertos, ierakstos un pedagoģijā). 2017. gadā apbalvots ar Lielās mūzikas balvu par mūža ieguldījumu. Saņēmis arī valsts apbalvojumu - 1991.gada barikāžu dalībnieka piemiņas zīmi. 2022. gadā novembrī saņēmis Valsts prezidenta Egila Levita Cildinājuma rakstu.

Ir vairākus gadus bijis organizācijas Latvijas Izpildītāju un producentu apvienības (LAIPA) valdes loceklis. Kopš 2020. gada oktobra pilda Rīgas Latviešu biedrības Mūzikas komisijas priekšsēdētāja pienākumus.

2025. gada 12. janvārī Ventis Zilberts